Hato, sɩpaolgo, 18
Yãmb sẽn deeg Wẽnnaam goamã . . . Yãmb deeg-a-la wa a sẽn yaa bũmb ning sɩd-sɩdã, Wẽnnaam goam.—1 Tes. 2:13.
Neb nins sẽn tũud a Zeova wã nonga Biiblã, n sakd a sẽn yetã, bala b miime tɩ yaa a Zeova Gomde. Sagls n be be n tõe n sõng-d tɩ d gil zu-loeese, tɩ d sã n wa tudg me bɩ tõe n dems-do. Rẽ yĩnga, d sakd n tũuda Biiblã saglsã bɩ? D gom a Evodi ne a Sẽntiis yell bilfu. Yaa pĩnd wẽndẽ pagb sẽn paam vʋʋsem sõngã zaeebo. La mo-yõsr n wa n zĩnd b sʋka. Tõe tɩ yellã sãama tigingã neb kẽer zems-n-taare. Biiblã pa togs sẽn baas to-to ye. La wõnda b tũu saglg tʋm-tʋmd a Poll sẽn kõ-ba, n welg yellã, n da ket n tũud a Zeova ne sũ-noogo. (Fili. 4:2, 3) Rũndã-rũndã me, yɛl a woto mi n bee tigimsã pʋsẽ. La d sã n tũ Wẽnnaam Gomdã saglsã, sõngdame tɩ d welg-ba, wall d pʋd n gil-ba. D sã n sakd n tũud Biiblã saglsã, d wilgdame tɩ d nonga Wẽnnaam Gomdã.—Yɩɩn. 27:11. w16.11 3:1-3
Tẽne, sɩpaolgo, 19
Fo sã n bas tɩ f raood boog yel-pakr wakate, f pãngã fãa lebga zaalem bala.—Yel. 24:10.
Tõnd ned kam fãa rata raood kengre. La ned sã n wa bɩtẽ la a rat raood kengr n yɩɩda. Karen-saamb yʋʋr sẽn boond t’a Timothy Evans yeelame tɩ kambã rata raood kengre, wa koom sẽn yaa tɩlɛ ne tɩɩsã. A paasame tɩ b sã n kengd biig raoodo, a neeme t’a tara yõodo, la tɩ b nand-a lame. La d vɩɩ toog wakate, tɩ nebã wʋsg manesem wilgdẽ tɩ yaa b mensã yell bal n pak-ba, la tɩ b pa kʋmd b taabã ye. Woto kɩtame tɩ b pa kengd b taabã raood ye. (2 Tɩm. 3:1-5) A Sʋɩtãan maanda a sẽn tõe fãa n na n koms d raoodo, bala, a miime tɩ d sã n koms raoodo, d tẽebã me tõe n komsame. A Sʋɩtãan kɩtame tɩ yel-beed ka tɛk paam a Zoobe, la a tũnug ne rõdg buud toor-toor n na n koms a raoodo. La a pa tõog ye. (Zoob 2:3; 22:3; 27:5) D sã n kengd d zakã rãmb la tigingã neb raoodo, na n kɩtame t’a Sʋɩtãan ra tõog tɩ b koms raood ye. Woto na n sõngame tɩ d zagsã pʋsẽ la tigimsã pʋsẽ bɩ d fãa sũy noome, tɩ d tũud a Zeova ne pɛl-kɛgenga. w16.11 1:4, 6
Talaato, sɩpaolgo, 20
[Wẽnnaam] boola yãmb n yiis likã pʋgẽ, n kẽes-y vẽenem sẽn be ziirã pʋgã.—1 Pɩy. 2:9.
Yʋʋmd 1500 wã sẽnese, rap n tall raoodo, n yãk yam n na n lebg Biiblã ne buud-goam nins nebã wʋsg sẽn gomdã. Nin-kãens sõorã ra pa waoog ye. La tũudmã taoor dãmb sũur puuga wʋsgo. Bõe yĩnga? Bala, b ra yɛɛsda pʋ-peelem dãmbã na n wa karem Biiblã n bãng sɩdã, n sɩng sogsgo. Wala makre, b tõe n wa rat n bãnga Biiblã zĩig ning sẽn gomd pirgatoaar yelle, zĩig ning sẽn wilgd tɩ b tog n yaoa prɛtr-dãmbã tɩ b maan mees kiid yĩnga, pa rẽ bɩ Biiblã zĩig ning sẽn gomd pap la kardinall-dãmb yellã. Pʋ-peelem dãmbã sogsgã ra zabda taoor dãmbã. Ned sã n da kɩɩs tɩ bũmb bãmb sẽn wilgd nebã pa sɩda, a yaa pag t’a yaa raoa, b yetame t’a segda ne kũum, n kɩt tɩ tẽngã taoor dãmb kʋ-a. B sẽn da maand woto wã yaa sẽn na yɩl n bugs nebã tɩ b ra saag n karem Biiblã wall b sok bũmb ye. Sɩd me, b tõog n kẽesa neb wʋsg rabeem, la pa nebã fãa ye. Neb sõor sẽn da paood la Babilon-kãsengã pa tõog n yɛɛse. Nin-kãensã vaeesa Biiblã n bãng bũmb kẽer tɩ yɩ-b noogo, tɩ b ra rat n bãng n paase! w16.11 4:13
kin_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn